Celtic Football Club
Store norske leksikon,Sport og spill,Ballsport,Fotball,Skotsk fotball
Celtic Football Club er en skotsk fotballklubb fra Glasgow. Laget har vunnet det skotske ligamesterskapet 52 ganger, blant annet samtlige sesonger i perioden 1965/1966–1973/1974.
Celtic vant som første britiske lag Serievinnercupen i 1967 da de slo Internazionale 2–1 i finalen. Klubben var finalist igjen i 1970 og kom til finalen i UEFA-cupen i 2003. Fakta Hjemmebane: Celtic Park. Tilskuerkapasitet: 60 832. Liga: Scottish Premiership sesongen 2022/2023. Draktene: hvite og grønne trøyer i horisontale striper og hvite bukser. Historie Celtic er en klubb med forankring i irsk kultur. I perioden 1845–1852 var det hungersnød i Irland. Over en million mennesker døde, og like mange utvandret til USA, Australia, New Zealand, Skottland og England. Av irene som bosatte seg i Glasgow, levde majoriteten i arbeidsledighet og fattigdom på byens østkant. En av årsakene til fattigdommen blant de irske katolikkene, var at de ble sett på som annenrangs borgere av det skotske protestantiske flertallet og stilte bakerst i køen som arbeidssøkere.En katolsk «broder» ved navn Walfrid engasjerte seg for de fattige irene og opprettet suppestasjoner. Det kostet penger å drive suppestasjonene, og Walfrid mente at dersom det ble etablert en fotballklubb, ville den kunne finansiere suppestasjonene. På et møte i St. Mary's Church i Glasgow ble Celtic stiftet som en veldedig organisasjon av Broder Walfrid og noen av hans støttespillere 6. november 1887.Da Celtic Park sto ferdigstilt i 1892, ble klubbens irske tilknytning markert ved at gresset ble importert fra grevskapet Donegal i Irland og beplanet med shamrock. Old Firm Celtic og erkerivalen Rangers er Skottlands mest meritterte klubber. Oppgjørene og rivaliseringen mellom de to lagene kalles Old Firm og regnes blant de mest prestisjefylte og intense derbyene i internasjonal fotball. Rangers har sine røtter i den protestantiske delen av Glasgow og oppgjørene antar dermed en religiøs dimensjon.Det er uklart akkurat hvor navnet Old Firm kommer fra, men det har sin opprinnelse fra begynnelsen av 1900-tallet, da Celtic og Rangers begynte å dominere skotsk fotball, og det henviser til at de to lagene helt fra begynnelsen på 1900-tallet var de to «faste og solide» skotske fotballklubbene når det kom til økonomisk inntjening og sportslig suksess. Kjente spillere og managere Noen av Celtics mest kjente spillere gjennom historien er Jimmy Johnstone, Kenny Dalglish, Billy McNeill, Paul McStay, Virgil van Dijk, Scott Brown, Roy Keane og Henrik Larsson. Av trenere kan nevnes Jock Stein, Willie Maley, Gordon Strachan, Brendan Rodgers og Martin O'Neill.Nordmennene Harald Martin Brattbakk, Vidar Riseth, Thomas Rogne, Stefan Johansen og Kristoffer Ajer har spilt for klubben. Ronny Deila var manager for Celtic fra 2014 til 2016. Meritter  Skotsk seriemester (52): 1892/1893, 1893/1894, 1895/1896, 1987/1898, 1904/1905, 1905/1906, 1906/1907, 1907/1908, 1908/1909, 1909/1910, 1913/1914, 1914/1915, 1915/1916, 1916/1917, 1918/1919, 1921/1922, 1925/1926, 1935/1936, 1937/1938, 1953/1954, 1965/1966, 1966/1967, 1967/1968, 1968/1969, 1969/1970, 1970/1971, 1971/1972, 1972/1973, 1973/1974, 1976/1977, 1978/1979, 1980/1981, 1981/1982, 1985/1986, 1987/1988, 1997/1998, 2000/2001, 2001/2002, 2003/2004, 2005/2006, 2006/2007, 2007/2008, 2011/2012, 2012/2013, 2013/2014, 2014/2015, 2015/2016, 2016/2017, 2017/2018, 2018/2019, 2019/2020, 2021/2022    Skotsk cupmester (40): 1892, 1899, 1900, 1904, 1907, 1908, 1911, 1912, 1914, 1923, 1925, 1927, 1931, 1933, 1937, 1951, 1954, 1965, 1967, 1969, 1971, 1972, 1974, 1975, 1977, 1980, 1985, 1988, 1989, 1995, 2001, 2004, 2005, 2007, 2011, 2013, 2017, 2018, 2019, 2020     Skotsk ligacup-mester (20): 1956/1957, 1957/1958, 1965/1966, 1966/1967, 1967/1968, 1968/1969, 1969/1970, 1974/1975, 1982/1983, 1997/1998, 1999/2000, 2000/2001, 2005/2006, 2008/2009, 2014/2015, 2016/2017, 2017/2018, 2018/2019, 2019/2020, 2021/2022 Europacupen for serievinnere (1): 1967 Les mer i Store norske leksikon Rangers Alex Ferguson fotball Eksterne lenker Celtic FC Celtic Supporters Club Norway